Clifton-herrie 'niks met ras te doen' | Maroela Media
Die private veiligheidsmaatskappy Professional Protection Alternatives (PPA) het ontken dat hy strandgangers in Desember van Clifton se Vierde Strand in Kaapstad verwyder het.
Chris Diedericks, direkteur van PPA, het tydens die parlementêre portefeuljekomitee oor omgewingsake se sitting oor die aangeleentheid gesê veiligheidswagte van PPA het op 23 Desember slegs strandgangers ingelig dat dit nie veilig is om op die strand te wees ná donker nie aangesien daar die vorige paar dae voorvalle van geweld was.
"PPA se optrede was nie onwettig of neerhalend teenoor enige politieke affiliasie of rassegroep nie. Eintlik moet hulle toegejuig word omdat hulle uit hul pad gaan om burgers te help," het Diedericks gesê.
"Daar is op die betrokke dag 'n groot aantal mense van alle rasse op die strand deur PPA genader. Dit sou nie logies wees om te beweer dat dit 'n rassekwessie is nie."
Diedericks het telkemale gesê die Suid-Afrikaanse Polisiediens en die Stad Kaapstad se metropolisie en wetstoepassingsagentskappe het PPA versoek om met polisiëringspligte te help.
"Ons wil graag beklemtoon hoe ongelukkig dit is dat hierdie voorval in 'n groot politieke situasie ontaard het weens 'n waninterpretasie van die gebeure. Ons werk nie vir 'n spesifieke politieke party nie. Ons werk vir die mense van Suid-Afrika en lewer 'n diens om te dien en te beskerm. Dit is verder jammer dat wetstoepassingsagentskappe nie na vore wil tree en hul optrede wil erken in terme van die versoek aan PPA vir bystand nie."
Betogers op 'n strand by Clifton in Kaapstad waar hulle 'n skaap geslag het as deel van 'n betoging teen beweerde rassisme. Foto: Phando Jikelo/African News Agency
Shehaam Samaai, 'n prokureur wat die dag op die strand was, het aan LP's gesê 'n PPA-veiligheidswag het aan hulle gesê hy help wetstoepassingsagentskappe om hul pligte uit te voer.
"Hy het aan ons gesê die strand is gesluit. Die gesprek was beskaafd terwyl die groep hom uitgevra het oor die wet. Hy het gesê hy is nie deel van die metropolisie nie, maar dat hy hulle bystaan om mense te vra om die strand te verlaat. Daar was nie metropolisie toe ons daar weg is nie. Ek het vir hom gesê wat hy doen, is onwettig en hom beskaafd gevra om ons nie weer te pla nie."
Die SAPD en die Stad Kaapstad het egter ontken dat daar 'n formele ooreenkoms tussen hulle en PPA is en het gesê PPA het geen regsmag om die wet toe te pas nie.
Zahid Badroodien, die stad se burgemeesterskomiteelid vir gemeenskapsdienste en gesondheid, het gesê die stad beskou die nadraai van die voorval as politieke opportunisme. "Wat op 23 Desember gebeur het, was nie 'n rassekwessie nie. Daar was geen aggressie nie en geen rasgroep is uitgesonder nie."
Die polisie het ontken dat daar voorvalle van geweld die voorafgaande dae was. "Ons het geen negatiewe voorvalle wat 'n bedreiging vir strandgangers se veiligheid sou inhou in die Clifton-gebied gehad nie," het genl.maj. Hendrick Burger, adjunk- provinsiale polisiekommissaris, gesê.
Die reguleringsowerheid vir die private veiligheidsbedryf (Psira) het intussen gesê sy ondersoek na die voorval gaan voort en twee van PPA se veiligheidswagte is geskors. Manabela Chauke, uitvoerende hoof van Psira, het gesê daar is vier klagte ontvang rakende bewerings van aanranding, ongemagtigde beperking en die gebruik van beledigende taal.
Eier op anc se gesig !
Dalk was die klaers die oorsaak van die voorvalle van geweld die vorige paar dae, dis hoekom hulle ervaar het daar word teen hulle gediskrimineer, en toe maak hulle dit 'n raskwessie en van daar die betogings.
Ek se weer almal het regte (om op die strand te wees) maar niemand wil verantwoordelikhede nie ( om te verstaan om na 8 nie meer op die strand te wees waar mense beroof word nie).
N insident wat uit verband geruk word weens politieke mag en eie gewin
Diskriminasie en rassisme is darem nou regtig n holruggeryde storie. Hou nou op en gun elkeen die son oor ons almal. Die liewe Heer het ons almal gemaak.